**המכללה לביטחון לאומי**

**מחזור מ'ו 2018- 2019**

המכללה לביטחון לאומי

צוות 1
‏‏שבת 29 דצמבר 2018

‏כ"א טבת תשע"ט

**הנדון: סיור איו"ש**

אלון, גיא וקובי ,

אומר כבר בתחילה תכנון וביצוע מיטבי למשימה קבוצתית, הוכחתם יכולות תכנון, ארגון וביצוע גבוהות, אני גאה בכם כיחידים וכצוות.

מבין משימות הסיור הגיאוגרפי, משימת סיור איו"ש היא לטעמי המאתגרת שבהן, מדובר בסיור הנוגע בקצות העצבים החשופים של החברה בישראל, סיור שנוגע בסכסוך הישראלי – פלשתינאי, סיור טעון ורגיש. קל מאד לפספס אותו, לעבור לידו, לגעת ולא לגעת – לשמחתי ולגאוותי דבר מזה לא קרה לכם ולנו.

שלב הטעינה העיד על שצפוי לנו; לצד הרצאות מקצועיות ומעשירות היטבתם להנגיש את הקונפליקט למליאת המב"ל, הרצאותיהם של יריב אופנהיימר ופרופסור אלדד, עוררו שיח ער ויצרו ענין גובר והולך. לדידי, היתה זו דווקא הרצאתו הקצרה של יועמ"ש איו"ש, שהיתה מהוקצעת ומעשירה.

גם האלוף , נדב פדן וגם מתאם פעולות הממשלה בשטחים, האלוף פולי מרדכי – התגלו כדוברים מוכשרים, השיח עמם היה שיח אסטרטגי ותרומתם היתה רבה לסיור עצמו. בסופו של יום הימנעותו של ממ"ז איו"ש מלהגיע תרמה אף היא להכנה ואיפשרה לנו להשקיע זמן נוסף לקראת הסיור עצמו.

למרות קשיי מזג האוויר, בעיקר ביום השני, ובעזרתה של גמישות מחשבתית והתאמה לנסיבות, הפקתם סיור בעל חשיבות לתכנים הנלמדים, להיותכם משתתפים בעלי תפקיד ודרך בחשיבה הביטחונית הלאומית, סיור מעשיר ותורם לכלל המשתתפים.

היה בסיור הזה מינון נכון של כלל המרכיבים הנדרשים להצלחה; מרכיב חברתי מחבר ומגבש – בדמותם של חידוני הדרך האפליקטיביים, ערב התרבות הערבית בחסות השב"כ (תודה לשי ולשירות), סקירות המשתתפים והצגת המרצים – כל הצוות היה שותף למשימה שאתם הובלתם ובשל כך האווירה לכל אורך הדרך, היתה נעימה ומשתפת.

המרכיב הלימודי, המשך ישיר לשלב הטעינה – תצפיות איכותיות , אנשי שיח מרעננים ומיוחדים , סקירות טקטיות ואסטרטגיות של בכירי צה"ל, מוכיחים שוב ושוב את המעבר בין הטקטי לאסטרטגי ואת החיבור הבלתי ניתן לניתוק בין השניים, מעלים שאלות נוקבות בדבר מדיניות ודרך. המפגש עם נציגים פלשתינאים לצד מפגש עם מתנחלים, תפיסות ספק מתנשאות, ספק נכונות, ספק מתרצות – נהניתי לשמוע את שאלות הקבוצה, את הוויכוח שמתעורר, את העמידה בלוחות הזמנים לצד החקירה המעמיקה.

מהמרפסת של המדינה, אל מותניה הצרות, אל ליבת החיכוך, אל סלע קיומנו, הכל ביומיים גדושים המשלבים חברה, כלכלה, מדינאות ומענה צבאי – אין טוב מזה, אין מלמד מזה, אין מעשיר מזה.

בתוך כך גם שאלת החקר; התהליך שהובלתם ובחנתם מעיסוק בבעיה כולה, עובר לזיהוי הבעיה כהצעה לשאלת חקר, ולבסוף הסכמה על החיבור בין עזה לאיו"ש כחיבור בין סיור דרום לסיור איו"ש, היה תהליך של חשיבה. הובלתו מול הצוותים האחרים והחיבור של שאלת החקר לטעינה ולסיור עצמו, ראוי בהחלט לכל שבח.

ולצד המרכיב החברתי והלימודי, המרכיב המנהלי – היטב הבנתם כי "מבצע" מעין זה מחייב הקפדה על מנהלות , ציוד מקדים שנופק, תשורות ייחודיות שהוזמנו, לוחות זמנים עם מרחב תמרון, כלכלה בסיוע הצוות של מב"ל והיחידות הצבאיות, מעל כולם טחינה שומרונית חמה שאין כמותה.

ולסיום, העזרים – אלו שחולקו מבעוד מועד, אלו ששימשו תוך כדי , החוברת, המצגת, עזרי ההוראה בתצפיות, כל אלו עדויות תומכות ומעידות על הרצינות, ההשקעה והמקצועיות שהפגנתם לכל אורך התהליך.

לא נעלמו מעיני המתחים הקלים ואי ההסכמות, העובדה שהתגברתם על מהמורות אלו והובלתם לתוצאה המקצועית הזאת – היא שהופכת את המטלה שלכם לשלמה, ראויה ומוקפדת.

תם אך לא נשלם, כידוע לכם הציון שיקבל **הצוות כולו**, מבוסס על החוברת שתגישו לפרופסור יוסי בן ארצי. החוברת שחלקה מבוסס על מה שהכנתם, וחלקה יבוסס על העיבודים הצוותיים, ועל תחקיר הסיור – גם היא כמו שאר הדברים חייבת בסטנדרטים גבוהים. אני ממתין לחוברת, הקפידו על הכנתה, בכדי שזו תבטיח ציון גבוה לצוות כולו, כפי שראוי לכם ולו.

בהערכה ובתודה , ערן